次韻季共再賦
作者：周紫芝
朝代：宋

paragraphs: 住作山中居，懶甚不出屋。
誰知五斗腰，須用作鈎曲。
索米無如何，問舍豈不欲。
空懷西谿魚，紅鱗膾寒玉。
不知坐中山，修眉爲誰綠。
敝裘裹粗繒，隨分了寒燠。
儻忍作海夫，雖臭亦可逐。
如其不能然，未可歎沉陸。
此事誰當論，唾面恐自速。
如君秀芝蘭，非世閑草木。
交蓋久已傾，談舌未易縮。
不知人謂何，此念吾已熟。
年來有新遊，妙語敵嶽麓。
縣知南屏謙，頗爲調茗粥。
何人餘羊羔，金帳意有屬。
淺斟醉糢糊，低唱聲斷續。
誰同白傅春，樓下雪中竹。
更題竹上詩，傷神想幽獨。
但恐世間求，此樂未容復。
况乃籋雲姿，自是千里足。
行看鏘八鸞，何止芻一束。
應憐老病翁，短髪悲曲局。